b'\n_START_ARTICLE_\nFarfarello\n_START_SECTION_\nLeg\xc4\x83turi cu forma\xc8\x9bia Phoenix\n_START_PARAGRAPH_\nMani Neumann a fost membru \xc3\xaen forma\xc8\x9bia rom\xc3\xa2neasc\xc4\x83 Phoenix \xc3\xaentre 1979\xe2\x80\x931981 \xc8\x99i apoi \xc3\xaentre 1988\xe2\x80\x932008. \xc3\x8en 2006, \xc3\xaentr-un interviu, violonistul declara: \xe2\x80\x9eFarfarello a avut mare succes la vremea respectiv\xc4\x83, dar ei au fost, bine\xc3\xaen\xc8\x9beles, influen\xc8\x9ba\xc8\x9bi de muzica grupului Phoenix\xe2\x80\x9d. Forma\xc8\x9bia german\xc4\x83 a sus\xc8\x9binut peste 5.000 de concerte \xc3\xaen \xc3\xaentreaga lume \xc8\x99i a realizat aproximativ 20 de albume, \xc3\xaentre care unul destinat pie\xc8\x9bei muzicale din Rom\xc3\xa2nia \xe2\x80\x93 Pas cu pas, ap\xc4\x83rut \xc3\xaen 2009. Farfarello de\xc8\x9bine \xc3\xaen repertoriu multe piese care se reg\xc4\x83sesc \xc8\x99i \xc3\xaen discografia Phoenix. Astfel, pe albumul Geschichte 1984\xe2\x80\x931986 apar piesele: \xe2\x80\x9eJovano\xe2\x80\x9d (corespunz\xc4\x83tor lui \xe2\x80\x9eIovano; Iovanke\xe2\x80\x9d) \xc8\x99i \xe2\x80\x9eDie Lerche\xe2\x80\x9d (\xe2\x80\x9eCioc\xc3\xa2rlia\xe2\x80\x9d). Piesa \xe2\x80\x9eDer Gallier\xe2\x80\x9d, o prelucrare instrumental\xc4\x83 a melodiei \xe2\x80\x9eNorocul inorogului\xe2\x80\x9d, apare pe albumele In Concert \xe2\x80\x93 Ich F\xc3\xbchle (1997) \xc8\x99i Traumzeit (2002), iar \xe2\x80\x9eBalada\xe2\x80\x9d se g\xc4\x83se\xc8\x99te pe albumele Farfarello und Freunde Live 98 \xc8\x99i Farfarello Classics, pe ultimul \xc3\xaempreun\xc4\x83 cu \xe2\x80\x9eSylvanna\xe2\x80\x9d (\xe2\x80\x9eStrunga\xe2\x80\x9d). \xe2\x80\x9eWalpurgisnacht\xe2\x80\x9d de pe albumul In Concert \xe2\x80\x93 Ich F\xc3\xbchle reprezint\xc4\x83 soloul pe care Mani l-a prestat cu succes \xc3\xaen concerte, \xc3\xaen timpul piesei \xe2\x80\x9eNegru Vod\xc4\x83\xe2\x80\x9d. De asemenea, pe aproape toate albumele Farfarello se reg\xc4\x83sesc teme din compozi\xc8\x9bii Phoenix, exist\xc3\xa2nd de altfel dou\xc4\x83 piese care se numesc \xe2\x80\x9eMoldau\xe2\x80\x9d \xc8\x99i \xe2\x80\x9eBucure\xc8\x99ti\xe2\x80\x9d (ultima cu teme din \xe2\x80\x9eOrient Express\xe2\x80\x9d). Pe albumul Live It (1994) este creditat \xc8\x99i Nicu Covaci (liderul Phoenix), iar Josef Kappl (fostul basist al Phoenix-ului) a colaborat de multe ori cu Farfarello. Pe de alt\xc4\x83 parte, chitaristul Ulli Brand a colaborat cu Phoenix pe albumul SymPhoenix/Timi\xc8\x99oara (1992).'